Document ID: 32005R0107

EUROOPAN PARLAMENTIN JA NEUVOSTON ASETUS (EY) N:o 107/2005,
annettu 12 päivänä tammikuuta 2005,
toimista, jotka koskevat kotiseudultaan siirtymään joutuneiden väestöryhmien avustamista Aasian ja Latinalaisen Amerikan kehitysmaissa, annetun asetuksen (EY) N:o 2130/2001 muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 179 artiklan 1 kohdan,
ottavat huomioon komission ehdotuksen,
noudattavat EY:n perustamissopimuksen 251 artiklassa määrättyä menettelyä (1),
sekä katsovat seuraavaa:
(1)
Yhteisö panee täytäntöön ohjelmaa, joka koskee toimia kotiseudultaan siirtymään joutuneiden väestöryhmien avustamiseksi Aasian ja Latinalaisen Amerikan kehitysmaissa asetuksen (EY) N:o 2130/2001 (2) mukaisesti. Mainitun asetuksen voimassaolo päättyi 31 päivänä joulukuuta 2004.
(2)
Asetuksen (EY) N:o 2130/2001 mukaan sen uusiminen riippuu mahdollisuuksista ottaa asetus osaksi Aasiaa ja Latinalaista Amerikkaa koskevaa yhtenäistä puiteasetusta.
(3)
Komissio teki heinäkuussa 2002 ehdotuksen Euroopan parlamentin ja neuvoston asetukseksi yhteisön yhteistyöstä Aasian ja Latinalaisen Amerikan maiden kanssa (3), johon sisällytetään Aasian ja Latinalaisen Amerikan kehitysmaiden siirtymään joutuneille väestöryhmille annettava avustus ja jolla kumotaan asetus (EY) N:o 2130/2001. Ehdotettua asetusta ei saatu hyväksyttyä ajoissa, jotta se olisi tullut voimaan ennen 31 päivää joulukuuta 2004. Tällainen tilanne voisi vaarantaa siirtymään joutuneiden väestöryhmien avustustoimien jatkuvuuden ja saumattoman etenemisen Aasian ja Latinalaisen Amerikan kehitysmaissa.
(4)
On tarpeen varmistaa asetuksen (EY) N:o 2130/2001 soveltaminen uuden asetuksen voimaantuloon asti. Jälkimmäinen muodostaisi sen jälkeen uuden oikeudellisen kehyksen kotiseudultaan siirtymään joutuneiden väestöryhmien avustamiselle näillä kahdella alueella.
(5)
On tarpeen osoittaa rahoituspuitteet nykyisten rahoitusnäkymien jäljellä olevia vuosia eli vuosia 2005 ja 2006 varten.
(6)
On myös tarpeen säätää asetuksen (EY) N:o 2130/2001 soveltamisen riippumattomasta arvioinnista.
(7)
Asetus (EY) N:o 2130/2001 olisi siksi muutettava tämän mukaisesti,
OVAT ANTANEET TÄMÄN ASETUKSEN:
1 artikla
Muutetaan asetus (EY) N:o 2130/2001 seuraavasti:
1)
Korvataan 8 artiklan 1 kohta seuraavasti:
”1. Komissio vastaa tässä asetuksessa tarkoitettuja toimia koskevasta ennakkoarvioinnista, päätöksenteosta ja hallinnoinnista talousarviota koskevia ja muita voimassa olevia menettelyjä sekä erityisesti Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) 27 artiklassa, 48 artiklan 2 kohdassa ja 167 artiklassa säädettyjä menettelyjä noudattaen.”
2)
Lisätään 15 artiklaan kohta seuraavasti:
”1a. Rahoituspuitteiksi asetuksen täytäntöönpanoa varten vuosina 2005-2006 vahvistetaan 141 miljoonaa euroa.”
3)
Korvataan 20 artiklan toinen kohta seuraavasti:
”Sitä sovelletaan 31 päivään joulukuuta 2006.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 12 päivänä tammikuuta 2005.

Labels: 18
19
5